Diġa dħalna fit-tieni jum tal-2014. Ftit nistgħu ngħidu x’inhu lest għalina din is-sena għax kif jġhidu xemx u xita Alla jaf meta. Iżda, nistgħu ngħidu li l-2014. . . se tkun sena ta’ anniversarji importanti ta’ grajjiet li sawru l-istorja tal-pajjiż. Fil-31 ta’ Marzu,jitfakkar il-35 sena mit-tluq tal-aħħar bastiment navali Ngliz minn Malta. . . Jum il-Ħelsien. Fl-ewwel ta’ Mejju, Malta tfakkar mument storiku ieħor, għaxar snin mindu ingħaqdet formalment fl-Unjoni Ewropea. F’Settembru li ġej Malta se tfakkar il-50 anniversarju mill-kisba tal-Indipendenza mir-Renju Unit u t-twelid tal-istat Malti. Fit-13 ta’ Diċembru imbagħad, Malta se tfakkar l-40 sena Repubblika. Din is-sena, il-President George Abela jtemm il-presidenza tiegħu. F’April jieħu l-ġurament id-disa’ President tar-Repubblika ta’ Malta. Fl-2014, issir l-elezzjoni fil-pajjiżi tal-Unjoni Ewropea għal ħatra tal-Parlament Ewropew gdid. Ahna, il-Maltin se nivvuttaw is-Sibt 24 ta’ Mejju. Ir-riżultat tal-elezzjoni ser jinfluwenza l-bidliet fl-istrutturi tal-Unjoni Ewropea fost oħrajn bil-ħatra ta’ Kummissjoni ġdida. Malta trid taħtar Kummissarju Ewropew li jieħu post Tonio Borg. Mill-ewwel ta’ Jannar, il-pajjiżi fiż-żona ewro telgħu għal 18, hekk kif il-Latvia bdiet tuża l-ewro. Il-Presidenza tal-Unjoni Ewropea din is-sena se tkun f’idejn il-Greċja u l-Italja. Fit-28 ta’ Lulju, se jitfakkar il-100 sena mill-bidu tal-ewwel gwerra dinjija li ntemmet fl-1918. F’Novermbru imbagħad, jitfakkar il-25 sena mill-waqa’ tal-ħajt ta’ Berlin – okkazjoni li tfakkar t-tmiem tal-gwerra bierda u l-qasma bejn l-Lvant u l-Punent fil-Ġermanja. Fit-12 ta’ Lulju , il-korp tal-Pulizija ta’ Malta se jfakkar il-200 sena mit-twaqqif tiegħu. Għad-dilettanti tal-futbol, stennija għall-partitissima tat-Tazza tad-Dinja, Ingilterra konta l-Italja li se tintlagħab fl-14 ta’ Ġunju. Il-logħob tat-Tazza tad-Dinja se jsir fil-Brażil bejn it-12 ta’ Ġunju u t-13 ta’ Lulju. Appuntament ieħor għad-dilettanti tal-isport din is-sena se jkun l-logħob Olimpiku tax-xitwa, f’Sochi fir-Russja, bejn is-6 u t-22 ta’ Frar. Fl-istess belt, ix-xahar ta’ wara se jsir l-logħob paralimpiku. Fil-25 ta’ Ġunju, it-tmien edizzjoni tal-kunċert Isle of MTV fuq il-Fosos tal-Floriana. Fl-istess xahar, jekk kollox jimxi kif pjanat mistenni jitlesta l-itwal bini tad-dinji – Sky City fil-Belt Chansha, Hunan fiċ-Ċina, b’202 sulari u twil aktar minn 800 metru. U f’Settembru, l-Iskoċiżi se jiddeċiedu jekk għandhomx jieħdu l-Indipendenza mill-Ingilterra. Din is-sena, Malta se tospita t-12-il edizzjoni tal-Junior Eurovision Song Contest wara li l-kantanta Gaia Cauchi rebħet l-aħħar edizzjoni tal-festival.